ลุยวอร์แรนต์2พันล./วัน
เตือนระวังเจ็บหนักจี้เคราะห์หุ้นตัวเล็กหนุนลงทุนระยะยาว
22 ม.ค. 2556

เตือนระวังเจ็บหนักจี้เคราะห์หุ้นตัวเล็กหนุนลงทุนระยะยาว
ตลาดหลักทรัพย์เผยหุ้นนอกดัชนี 100 เทรดสนั่น จี้ทำบทวิเคราะห์เพิ่ม เฉพาะสัปดาห์ที่ 3 วอร์แรนต์เทรดเกิน 2,000 ล้านต่อวัน 
นายชนิตร ชาญชัยณรงค์ รองผู้จัดการ หัวหน้าสายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย และผู้จัดการตลาดหลักทรัพย์ เอ็ม เอ ไอ (mai) เปิดเผยว่า หุ้นที่อยู่นอกดัชนีหุ้น 100 ได้รับความสนใจจากนักลงทุนต่อเนื่อง สังเกตได้จากราคาหุ้นและมูลค่าการซื้อขาย โดยเฉพาะในสัปดาห์ที่ 3 ของเดือน ม.ค. 2556 จนทำให้มูลค่าการซื้อขายเกิน 5 หมื่นล้านบาทต่อวัน ติดต่อกัน
สำหรับใบสำคัญแสดงสิทธิซื้อหุ้น (วอร์แรนต์) เพิ่งจะมีการซื้อขายเพิ่มขึ้นสูงในช่วงสัปดาห์ที่ 3 ไม่ต่ำกว่า 2,000 ล้านบาทต่อวัน
“ในสัปดาห์ที่ 3 มูลค่าการซื้อขายของหุ้นนอกกลุ่มดัชนี 50 ที่เพิ่มขึ้นสูงมาจากหุ้นในหมวดเหล็กและหมวดพัฒนาอสังหาริมทรัพย์เป็นหลัก ส่งผลต่อเนื่องถึงวอร์แรนต์พัฒนาอสังหาฯ” นายชนิตร กล่าว
นอกจากนี้ ยังพบว่าหุ้นนอกดัชนี 100 บางตัวในหมวดพลังงานและสาธารณูปโภค หมวดขนส่งและโลจิสติกส์ หมวดพาณิชย์ หมวดบริการเฉพาะกิจ และหมวดเทคโนโลยีสารสนเทศและการสื่อสาร มีการซื้อขายเพิ่มขึ้นสูง
รองผู้จัดการตลาด กล่าวว่า การลงทุนในหุ้นนอกดัชนี 100 ผู้ลงทุนจะต้องระมัดระวัง นอกจากนี้ บริษัทหลักทรัพย์และนักวิเคราะห์ควรเริ่มออกบทวิเคราะห์ในกลุ่มดังกล่าวมากขึ้น เพื่อเพิ่มความน่าสนใจในระยะยาวและช่วยให้นักลงทุนทราบมูลค่าที่เหมาะสมของกิจการ
ด้านนายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า บริษัทจดทะเบียน (บจ.) น่าจะใช้จังหวะที่เงินบาทแข็งค่าขึ้นเป็นโอกาสเข้าไปซื้อทรัพย์สินในต่างประเทศ หรือเข้าไปครอบงำกิจการในยุโรป เพราะจะซื้อในราคาที่ถูกลงและจะทำให้บริษัทที่อยู่ในวงจรการลงทุนซื้อเครื่องจักรในราคาที่ถูกลงเช่นกัน
“ตลาดหลักทรัพย์ดูเงินลงทุนต่างชาติอยู่ทุกวัน ไม่มีอะไรที่ผิดปกติ” นายจรัมพร กล่าว
ด้านเงินบาทแข็งค่า 29.70 บาท ทำสถิติครั้งใหม่ในรอบ 17 เดือน